Sonia O'Sullivan

Sonia O'Sullivan (sündinud 28. novembril 1969 Cobhis Corki krahvkonnas) on Iirimaa kergejõustiklane.
O'Sullivani esimesed tippvõistlused olid 1990. aasta Euroopa meistrivõistlused kergejõustikus Jugoslaavias Splitis, kus ta 3000 m jooksus lõpetas 11. kohaga.
26. jaanuaril 1991 püstitas ta Bostonis ma esimese maailma siserekordi, joostes 5000 m 15.17,28-ga ja parandades vana rekordit rohkem kui 5 sekundiga. Sel ajal õppis ta USA-s raamatupidamist ning sai osaleda samal aastal universiaadil Sheffieldis, kus ta võitis 1500 m jooksu 4.12,14-ga ja oli 3000 meetri jooksus 8.56,55-ga teine.
1992 tuli ta krossijooksu MM-il 7. kohale. Barcelona olümpiamängudel osales ta 3000 m jooksus, oli algusest lõpuni medalikonkurentsis, aga jäi lõpuks 4. kohale. Hõbemedali võitnud Tatjana Dorovskihh sai järgmisel aastal võistluskeelu dopingu kasutamise eest, mis lõpetas tema sportlaskarjääri. 1500 m jooksus jäi O'Sullivan poolfinaalis 11. kohale ega jõudnud olümpiafinaali. Kuid sel aastal jooksis O'Sullivan 6 Iiri rekordit, sealjuures 5 neist 11 päeva jooksul augusti keskel (olümpiamängud olid lõppenud 9. augustil). Hooaja lõpus võitis ta 5000 meetri jooksus Grand Prix' finaali.
1993. aasta MM-i eel oli O'Sullivan tõusnud peafavoriidiks nii 1500 kui ka 3000 m jooksus. Kuid 3000 meetri jooksus saavutasid Hiina sportlased kolmikvõidu ja Qu Junxia võitis 8.28,71-ga. Hiinlased võitsid ka kaks eeljooksu, kolmas eeljooksuvõit läks O'Sullivanile 8.50,62-ga ja ta oli ainus mittehiinlane, kes suutis kas eeljooksus või finaalis hiinlast edestada. 1500 meetri jooksus ei suutnud aga hiinlased kolmikvõitu võtta. 4.00,50-ga tuli maailmameistriks Liu Dong, järgnesid O'Sullivan (4.03,48) ja Hassiba Boulmerka (4.04,29). 5 päeva hiljem püstitas ta Berliinis maailma hooaja tippmargi 5000 meetri jooksus 14.45,92, mis tollal oli maailma kõigi aegade kolmas tulemus. Järgmisel kuul püstitas Qu tänini püsiva maailmarekordi 1500 meetri jooksus 3.50,46.
1994. aastal püstitas O'Sullivan maailma hooaja tippmargi 1500 meetri jooksus (Nizzas 3.59,10), miilijooksus (Oslos 4.17,25), 2000 ja 3000 meetri jooksus ning 5000 meetri jooksus oli maailma hooaja teine. 8. juulil püstitas ta Edinburghis 2000 m jooksu maailmarekordi 5.25,36, mis püsib tänapäevani. Järgmisel nädalal püstitas ta Londonis Euroopa rekordi 3000 m jooksus 8.21,64. Selle ületas 2002 Gabriela Szábó. Niisugune rekordisadu muutnuks O'Sullivani peafavoriidiks ükskõik millisel distantsil, mida ta 1994. aasta EM-il valinud oleks. Ta eelistas joosta üksnes 3000 m, kus tema peafavoriit oli britt Yvonne Murray. Kumbki võitis oma eeljooksu, kuid O'Sullivan üle 3 sekundi parema ajaga. Finaalis vedas Murray peaaegu kogu distantsi ja O'Sullivan passis tema õla taga. Lõpuspurdiga saavutas ta viimasel 200 meetril 4,6-sekundilise edu ja võitis 8.31,84-ga. Szábó tuli kolmandaks.
Täpselt nagu eelmisel aastal, jooksis O'Sullivan ka 1995. aastal maailma hooaja tippmargi 1500, 2000 ja 3000 meetri jooksus ja miilijooksus ning maailma hooaja teise tulemuse 5000 meetri jooksus. Sel aastal võitis ta oma 12 jooksust 1500 m või miilijooksus 11, jõudes ainsana maailmas alla 4 minuti (Iirimaa rekord 3.58,85 Monacos). 3000 meetri jooksus võistles ta 5 korda, võitis need kõik ja saavutas hooaja 5 parimast ajast 4. Hooaja tippmargiks jäi Zürichis saadud 8.27,57.
Kuid sama aasta MM-il polnud võimalik joosta korraga 1500 ja 5000 meetrit. Ta valis 5000, kuigi seal ootas selle ja eelmise hooaja edetabelijuht Fernanda Ribeiro Portugalist. Nad jooksid kahekesi teistel eest ära ja lõpuspurdiga võitis O'Sullivan 1,8 sekundiga (14.46,47). Järgnesid Zahra Ouaziz Marokost ja Szábó. Kolm nädalat hiljem võitis ta Ribeirot Berliinis uuesti, püstitades Iirimaa rekordi 14.41,40, mis oli maailma kõigi aegade kolmas tulemus.
1996. aasta suveolümpiamängud.
1996. aasta suveolümpiamängudele USA-s Atlantas läks O'Sullivan favoriidina 5000 ja 1500 meetri jooksus. Sel aastal oli tema parim distants aga 3000 meetrit, mida erinevalt eelmistest suveolümpiatest kavas polnud: ta oli 3000 meetri jooksus kolmandat aastat järjest võitmatu, võites sel distantsil kõik 5 jooksu ja püstitades Nice'is ka maailma hooaja tippmargi 8.35,42. Maailma edetabelijuht oli ta ka 1500 meetri jooksus Oslos joostud 3.59,91-ga ja 5000 meetri jooksus Roomas joostud 14.48,36-ga – mõlemad tulemused olid paremad nendest, millega võideti olümpiakuld. 
5000 m esimese eeljooksu võitis O'Sullivan 15.15,80-ga, aga finaalis kadus pärast 3 km läbimist jaks, 4 km vaheajapunktis oli ta langenud viimaseks ja seejärel ta katkestas. Kuid ka 1500 m eeljooksus ei suutnud ta teiste tempos püsida ja lõpetas 4,19,77-ga eelviimasena. "Mul polnud üldse energiat, ei tea isegi, miks," ütles ta pärast. 
1998. aasta Euroopa meistrivõistlused.
Pärast ebaõnnestumist olümpiamängudel ja kahvatut 1997. aastat ei uskunud paljud, et O'Sullivan suudab taas tippu tõusta. Siiski see juhtus. Hooaja alguses tuli ta Marokos Marrakechis maailmameistriks krossijooksus nii 4 kui ka 8 km distantsil – saavutus, mida vähesed isegi üritavad. Sealjuures 4 km distantsil edestas ta hõbemedalisti 14 sekundiga.
1998. aasta EM-il Budapestis oli 1500 ja 5000 m jooksu finaal plaanitud samale päevale, mis ei võimaldanud mõlemat distantsi korraga joosta. Pahane O'Sullivan valis 5000 m kõrval hoopis 10 000 meetri jooksu, mida ta polnud kunagi varem jooksnud. 19. augustil tuli ta 10 000 meetri jooksus Euroopa meistriks, läbides viimased 200 meetrit vastupandamatu 28,1-ga. Ta võitis kulla ajaga 31.29,33 3,1-sekundilise eduga Ribeiro ees. 23. augustil võitis ta 15.06,50-ga ka 5000 m 1,8-sekundilise eduga Szábó ees.
2000. aasta suveolümpiamängud.
2000. aasta suveolümpiamängudel Austraalias Sydneys osales O'Sullivan üksnes 5000 m jooksus. Ta võitis esimese eeljooksu. Finaalis oli jooksutempo ebaühtlane ja O'Sullivan oli ainus, kes end sellest vähem mõjutada laskis: kiirenduset ajal jäi jooksjaterivi lõppu, aeglustuste ajal tõusis liidrite hulka. Lõpuspurti alustas ta Gabriela Szábó järel teisena, kuid kõrvale tõusta ei suutnudki ja teenis oma ainsa olümpiamedali, hõbeda. 
O'Sullivan oli läbi aegade teine Iirimaa naissportlane (esimene oli Michelle Smith), kes võitis olümpiamedali. Ühtlasi oli ta esimene Iiri kergejõustiklane pärast John Treacyt (1984), kes võitnud olümpiamedali.
30. septembril osales ta 10 000 meetri jooksus, kus püstitas teise Iirimaa rekordi 30.53,37, kuid see ei andnud enamat 6. kohast. Kaksikvõit läks Etioopiasse, pronksmedal Ribeirole. 
Saavutused.
Olümpiamängudel.
Sydney 2000
Maailmameistrivõistlustel.
Stuttgart 1993
Göteborg 1995
Sisemaailmameistrivõistlustel.
Pariis 1997
Krossijooksu maailmameistrivõistlustel.
Torino 1997
Marrakech 1998
Euroopa meistrivõistlustel.
Helsingi 1994
Budapest 1998
München 2002
Maailmarekord.
9. juulil 1994 jooksis O'Sullivan Edinburghis tänini püsiva maailmarekordi 2000 m jooksus 5.25,36.